b'\n_START_ARTICLE_\nPlavno (zavala)\n_START_PARAGRAPH_\nPlavno je brdsko podru\xc4\x8dje sjeverno od Knina._NEWLINE_Pru\xc5\xbea pravcem sjever-jug, na du\xc5\xbeini od 14 kilometara i \xc5\xa1irini oko 7 kilometara. Strme planine sa kojih sti\xc5\xbee dosta erodiranog materijala, visoke su u prosjeku oko 1.000 metara, odnosno od 725 do 1.248 metara. Najvi\xc5\xa1a planina je Bobija 1.248 metara, Orlovica 1.201 metar, Gologlav 1.196 metara (Plje\xc5\xa1ivica 725 a Debelo brdo 740 metara). U blizini je i planina Kom (1003 m), koja je jugoisto\xc4\x8dni zavr\xc5\xa1etak masiva Velebit. To je i prostor su\xc4\x8deljavanja Dinare i Velebita, smje\xc5\xa1ten izme\xc4\x91u dvije dislokacione zone \xe2\x80\x93 doline Buti\xc5\xbenice na istoku i Zrmanje na zapadu, pa je tektonski veoma aktivno._NEWLINE_Stijene koje okru\xc5\xbeuju Plavanjsko polje formirane su u starijem dijelu mezozoika i trijasu. U Plavnu, kao i \xc5\xa1irem podru\xc4\x8dju, dominiraju pljeskoviti, tzv. prljavi vapnenci koji uvjetuju stvaranje rastresitog zemlji\xc5\xa1ta, na kojem su uzgajane pojedine poljodjelske kulture, dok su se u rudi\xc4\x8dastim vapnencima iz perioda krede, stvorile makija i siroma\xc5\xa1niji pa\xc5\xa1njaci._NEWLINE_Plavanjsko polje je u najve\xc4\x87em dijelu plavljeno (otud ime selu i samom polju), nepravilnog je kru\xc5\xbenog oblika, ukupne povr\xc5\xa1ine oko 8 km\xc2\xb2, najvi\xc5\xa1e pod livadama. Plavanjsko polje je najvi\xc5\xa1e polje u okolici, prostire se na visini od 392 m na jugu, u dolini rije\xc4\x8dice Radljevac, do 500 metara na suprotnom, sjevernom dijelu (Zori\xc4\x87i)._NEWLINE_Rasjedi, geolo\xc5\xa1ka podloga i padaline uvjetovali su mnogobrojne izvore i vodotoke (vi\xc5\xa1e od 30), a negativna ljudska aktivnost dodatno je pospje\xc5\xa1ila eroziju. Zna\xc4\x8dajnije \xc5\xa1umske i pa\xc5\xa1nja\xc4\x8dke povr\xc5\xa1ine nalaze se u vi\xc5\xa1im dijelovima._NEWLINE_U Plavnu je prosje\xc4\x8dna godi\xc5\xa1nja koli\xc4\x8dina padalina 1.447 litara, ili oko 120 litara mjese\xc4\x8dno (u Kninu godi\xc5\xa1nje padne 1148, u \xc5\xa0ibeniku 855, dok na Uni\xc5\xa1tima padne 1.652 litara ki\xc5\xa1e). Padaline su u Plavnu posebno obilne u jesen i zimu (prosje\xc4\x8dno padne oko 400 litara ki\xc5\xa1e). Plavno se prostire na povr\xc5\xa1ini 62,4 km\xc2\xb2._NEWLINE_Plavno, u slivu Radljevca i Do\xc5\xa1nice ima vi\xc5\xa1e vrela. Geolozi tvrde da je 30 izvora, a plavanjska legenda 365, koliko i dana u godini, vjerojatno da bi istakla izda\xc5\xa1nost prirode u vodom uglavnom siroma\xc5\xa1nom okru\xc5\xbeenju; primjera radi na planini Promina kod Drni\xc5\xa1a je samo jedan stalni izvor.'